Il-Kunsill ta' Stabbilizzazzjoni u ta' Assoċjazzjoni (Kunsill SA) bejn l-Unjoni Ewropea u l-Kosovo organizza t-tieni laqgħa tiegħu fis-17 ta' Novembru 2017. Il-Kunsill SA fakkar li l-Ftehim ta' Stabbilizzazzjoni u ta' Assoċjazzjoni (FSA) jinsab fil-qalba tar-relazzjoni bejn l-UE u l-Kosovo. Dan jipprovdi l-qafas kuntrattwali li fi ħdanu l-UE u l-Kosovo ser jintensifikaw il-kooperazzjoni ta' bejniethom u jevalwaw l-iżviluppi fir-relazzjoni tagħhom. Il-Kosovo ssottolinja l-impenn sod tiegħu sabiex jinkisbu f'qasir żmien riżultati fir-riformi ewlenin tal-FSA, kif identifikati fl-aġenda ta' riforma Ewropea, f'koordinazzjoni mill-qrib mal-istituzzjonijiet tal-UE, bil-ħsieb ta' progress kontinwu fil-perkors Ewropew tiegħu. Il-Kunsill SA eżamina l-żviluppi ewlenin reċenti relatati mat-twettiq tal-kriterji politiċi, kif ukoll is-sitwazzjoni attwali tal-kriterji ekonomiċi, il-kooperazzjoni finanzjarja u l-implimentazzjoni tal-FSA. Huwa ħa nota tar-riżultati tal-Kumitat ta' Stabbilizzazzjoni u ta' Assoċjazzjoni tal-5 ta' Ottubru. Fil-laqgħa ġew diskussi l-prijoritajiet ta' riforma skont l-FSA, f'oqsma li jinkludu l-istat tad-dritt u r-riformi ġudizzjarji, ir-rispett għad-drittijiet fundamentali, ir-riforma tal-amministrazzjoni pubblika, l-iżvilupp ekonomiku, l-edukazzjoni u l-impjiegi. L-aġenda Ewropea ta' riforma maqbula b'mod konġunt għandha sservi ta' linja gwida għal riżultati konkreti. Fil-laqgħa ġiet issottolinjata l-importanza tal-impenn kontinwu fid-djalogu ffaċilitat mill-UE bejn Pristina u Belgrad u tal-implimentazzjoni mingħajr dewmien tal-ftehimiet kollha li diġà ntlaħqu. Intlaqa' l-progress l-aktar reċenti li sar f'din id-direzzjoni, u ġiet ssottolinjata l-ħtieġa li l-ftehimiet kollha milħuqa fid-djalogu għandhom jiġu implimentati mingħajr aktar dewmien. Il-laqgħa kienet ippreseduta mill-Prim Ministru Ramush Haradinaj, u kopreseduta mir-Rappreżentant Għoli għall-Affarijiet Barranin u l-Politika ta' Sigurtà, Federica Mogherini, filwaqt li l-Kummissarju Johannes Hahn irrappreżenta lill-Kummissjoni Ewropea. Ipparteċipaw ukoll il-ministru Behgjet Pacolli, il-ministru Dhurata Hoxha u l-ministru Abelard Tahiri. Ir-referenzi għall-Kosovo huma mingħajr preġudizzju għall-pożizzjonijiet dwar l-istatus. Dawn huma konformi mar-Riżoluzzjoni 1244/1999 tal-Kunsill tas-Sigurtà tan-Nazzjonijiet Uniti u l-opinjoni tal-Qorti Internazzjonali tal-Ġustizzja dwar id-dikjarazzjoni ta' indipendenza tal-Kosovo. Ara l-paġna tal-laqgħa